b'\n_START_ARTICLE_\nLihtside\n_START_PARAGRAPH_\nLihtside on teoreetilises mehaanikas side, mis takistab j\xc3\xb5u rakenduspunkti liikumist ainult \xc3\xbches suunas, j\xc3\xa4ttes v\xc3\xb5imalikuks k\xc3\xb5ik teised liikumised. Lihtsidemeid on vaid kaks: niit (teoreetilises mehaanikas elastne v\xc3\xa4ikese kaaluga riputusvahend) ja sile tasapind. Niit takistab liikumist piki niidi telje sihti niidi kinnituspunktist eemalduva t\xc3\xb5mbej\xc3\xb5u suunas. Sile tasapind takistab liikumist tasapinna sisse pinna normaali suunas ehk sile tasapind takistab survej\xc3\xb5udu. Seega kumbki lihtside takistab liikumise alghetkel j\xc3\xb5u rakenduspunkti liikumise, mille trajektoori mingi punkt satuks poolruumi, mille lahutav pind on risti v\xc3\xb5imaliku tekkiva toereaktsiooni sihiga._NEWLINE_Kombineerides niidi ja sileda tasapinna, saame teoreetilises mehaanikas sideme, mis kannab nimetust varras. Varras v\xc3\xb5tab vastu nii t\xc3\xb5mbe- kui survej\xc3\xb5udu. Varras on tinglikult liitside, mis v\xc3\xb5imaldab liikumist igal liikumise hetkel vaid risti varda teljega, seega tasapinnal m\xc3\xb6\xc3\xb6da ringjoont ning ruumis m\xc3\xb6\xc3\xb6da kerapinda.'